Արվեստաբան Արաքսյա Մարգարյանի համոզմամբ՝ անճաշակ, ոչ նպատակային, ասելիք չունեցող արձանների տեղադրումը քաղաքում պայմանավորված է նաեւ որոշ քանդակագործների «կոմերցիոն» հռչակով: «Ինչո՞ւ պիտի մենք պարտադիր ունենանք Ֆրիդ Սողոյանի գործերը: Ինչո՞ւ են պատվերներ տալիս միշտ միեւնույն մարդկանց: Գյումրին ունի Ալբերտ Վարդանյան՝ կրեատիվ մտածողությամբ քանդակագործ, ում գործերը կարող ես տեսնել Գերմանիայում, բայց ոչ իր հարազատ քաղաքում: Մենք ունենք Զավեն Կոշտոյանի նման արվեստագետ, ում գործերը չկան քաղաքի կենտրոնում: Հետաքրքիր մտածողությամբ երիտասարդ քանդակագործներ են ապրում Գյումրիում, ովքեր գործունեության ասպարեզ են փնտրում: Տվեք նրանց այդ նույն գումարը եւ հավատացեք, որ կունենանք շատ ավելի հետաքրքիր արվեստի ստեղծագործություններ, քան այն, ինչ այդպես անխղճորեն լցրած է քաղաքում»: